Para outras páxinas con títulos homónimos véxase: Rela (homónimos).

| Rela |
| --- |
| Rela repousando nunha cana |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Amphibia |
| Orde: | Anura |
| Familia: | Hylidae |
| Subfamilia: | Hylinae |
| Xénero: | *Hyla* |
| Especie: | ***H. molleri*** |

 |
| Nome binomial |
| *Hyla molleri*Bedriaga, 1890 |
| Distribución de H. molleriDistribución de *H. molleri*Distribución de *H. molleri* |
| Sinonimia |
| * *Hyla arborea* var. *molleri* Bedriaga, 1890
* *Hyla meridionalis molleri* Parker, 1956
* *Hyla molleri* Stöck, Dubey, Klütsch, Litvinchuk, Scheidt e Perrin, 2008
 |

A **rela**, **ra de Santo Antón**, **ra das figueiras** ou **estroza** (*Hyla molleri* Bedriaga, 1890) é un anfibio anuro pertencente á familia dos hílidos (*Hylidae*), de pequeno tamaño, corpo algo repoludo, cor verde e hábitos arborícolas.

Durante moitos anos foi considerada unha subespecie de *Hyla arborea*, até que recentes estudos de filoxenia molecular demostraron que era unha especie distinta.

Esta nova especie distribúese unicamente pola Península Ibérica e o suroeste atlántico de Francia, encontrándose case ameazada debido á perda de hábitat e á contaminación das augas.

Características
---------------

É unha ra de pequenas dimensións, duns 3,5 a 4,5 cm de lonxitude. A lonxitude máxima rexistrada da especie é de 5 cm, porén, nas poboacións do sistema Central a súa lonxitude media non supera os 2 cm.

É de forma repoluda, coa pel lisa, longas patas bordeadas de franxas pardas e coa punta dos dedos ensanchada en forma de discos adhesivos, como é habitual nos hílidos.

Adoita ser de cor verde, aínda que pode variar até parda, amarela e mesmo azul, segundo o substrato, a temperatura ou a humidade relativa. Presenta unha banda apardazada ou negra enmarcada en amarelo que parte do orificio nasal e chega até as inguas formando un bucle cara ao dorso anterior. A lonxitude desta banda diferénciaa da *Hyla meridionalis*.

Distribución e hábitat
----------------------

A especie é endémica da Península Ibérica, encontrándose en Portugal, España e, marxinalmente, na Francia sudoccidental.

A rela vive entre a vexetación preto da auga ou en zonas húmidas como prados, canavais, xunqueiras, sebes e xardíns.

Bioloxía
--------

### Alimentación

É unha especie insectívora e de hábitos nocturnos; durante o día repousa agochada na vexetación.

Macho de rela croando.
### Reprodución e desenvolvemento

Durante a primavera as relas habitan en charcas, marismas e ríos de cursos lentos, onde se produce a desova e o desenvolvemento das larvas. Alí os machos cantan para atraeren as femias; os machos teñen un só saco vocal, de gran tamaño. Na auga, prodúcese o amplexo; a femia pon os ovos e o macho fecúndaos.

Os cágados, de tons verdes irisados, miden entre medio e cinco centímetros de lonxitude, teñen o espiráculo no lado esquerdo e o ano no dereito, e unha crista dorsal moi elevada que comeza nos ollos. A cola remata nunha punta fina e adoita ser lisa, aínda que ás veces presenta unha franxa escura lonxitudinal.

Taxonomía
---------

Até finais da década de 2000 era considerada unha subespecie de *Hyla arborea*, *H. arborea molleri*, descrita en Portugal en 1890 por Bedriaga, caracterizada polo seu menor tamaño, patas traseiras relativamente máis longas e distribución ibérica. Esta subespecie encontraríase tamén en Galicia, nas provincias limítrofes co país lusitano. Porén, moitos autores non recoñeceron a existencia desta forma, afirmando que todas as relas ibéricas pertencían á subespecie tipo, *H. a. arborea* (Linnaeus, 1758).

Pero en 2008, estudos moleculares levados a cabo polo equipo de M. Stöck suxeriron a especificidade desta ra, afastada filoxeneticamente de *H. arborea*. Con posterioridade, en 2011, Barth e colaboradores apoiaron o status de nova especie baseándose tamén en estudos de xenética molecular, facendo notar que as maiores diferenzas se encontran nas poboacións da costa norte de Galicia e que a zona de contacto entre *H. molleri* e *H. arborea* encóntrase posibelmente no País Vasco franco-español.

Porén, esta distinción entre especies tense discutido desde antigo. En 1974, H. Schneider, baseándose nas chamadas de apareamento e nas relacións entre as ras do xénero *Hyla* europeas, no seu traballo de sistemática de 2004 xa rexeitaba esta hipótese. Máis recentemente, en 2010, J. Speybroeck e colaboradores aseguraban que o recoñecemento desta nova especie só pode basearse no xenoma mitocondrial e que non existe ningunha evidencia morfolóxica nin de canto para separar ambas as especies.

O nome científico atribúese a Jacques von Bedriaga, quen en 1890 denominou esta especie como a variedade *Hyla arborea* var. *molleri* baseándose nun exemplar de Coímbra, en Portugal. Posteriormente, Parker, en 1956, denominouna *Hyla meridionalis molleri*. Cos estudos moleculares e ao confirmar que se trataba dunha nova especie, Stöck e colaboradores nomeárona *Hyla molleri* Stöck, Dubey, Klütsch, Litvinchuk, Scheidt, e Perrin, 2008, incorrendo en sinonimia.

Galería de imaxes
-----------------

* 
* 
* 
*

Notas
-----

1. 1 2  Definicións no *Dicionario da Real Academia Galega* e no Portal das Palabras para *rela*.
2. ↑  Pedro Galán Regalado, Gustavo Fernández Arias. Anfibios e réptiles de Galicia. Xerais. 1993. Páxina 218. ISBN 84-7507-722-6.
3. 1 2  Masó e Pijoan (2011)
4. ↑  Galán e Fernández (1993), p. 219.
5. 1 2  Stock *et al.* (2008).
6. ↑  Barth *et al.* (2011).
7. ↑  Schneider (1974 e 2004).
8. ↑  Speybroeck *et al* (2010).
9. 1 2  Frost *et al.* (2010).
10. ↑  Bedriaga, J. v. (1890).
11. ↑  Parker, H. W. (1956).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rela*** |

|  |  |
| --- | --- |
|  | Wikispecies posúe unha páxina sobre:  ***Rela*** |

### Bibliografía

* Barth, A. P. Galán, D. Donaire, J. P. González de la Vega, M. Pabijan & M. Vences (2011): "Mitochondrial uniformity in populations of the treefrog *Hyla molleri* across the Iberian Peninsula", *Amphibia-Reptilia*, **32**, pp. 557–564.
* Bedriaga, J. v. (1890): "Die Lurchfauna Europas. I. Anura. Froschlurche", *Bulletin de la Société Impériale des Naturalistes de Moscou*. Nouvelle série (3): pp. 466–622.
* Carretero, M. A. E. Ayllón, e G. Llorente, eds. (2011): "Lista patrón de los anfibios y reptiles de España", *Asoc. Herpetol. Esp.*, Museo de Ciencias Naturales, Madrid. PDF
* Frost, D. R. (2010): *Amphibian Species or the World*, an Online Reference. Version 5.4. American Museum of Natural History, Nova York, USA. PDF
* Galán, P. e G. Álvarez (1993): ''*Anfibios e réptiles de Galicia*. Vigo: Xerais. ISBN 84-7507-722-6.
* Márquez, R. (2006): *Hyla raborea* en *Atlas y Libro Rojo de los Anfibios y Reptiles de España*, pp. 114-116.
* Masó, A. e M. Pijoan (2011): *Anfibios y reptiles de la península Ibérica, Baleares y Canarias*. Barcelona: Omega. ISBN 84-282-1368-4.
* Parker, H. W. (1956): "Species transgressions in one horizon", in Sylvester-Bradley, P. C. (ed.), "The Species Concept in Paleontology", *Systematics Association Publication* Nº 2. The Systematics Association, pp. 9-15.
* Schneider, H. (1974): "Structure of the mating calls and relationships of the European Tree Frogs (Hylidae, Anura)", *Oecologia*, **14**, pp. 99–110.
* Schneider, H.(2004): "Der Laubfrosch, Hyla arborea: Rufe, Verhalten, Systematik", *Zeitschrift für Feldherpetologie*, Supplement, Magdeburg, **5**, pp. 9–26.
* Speybroeck, J. W. Beukema, & P. A. Crochet (2010): "A tentative species list of the European herpetofauna (Amphibia and Reptilia)", *Zootaxa*, **2492**, pp. 1–27.
* Stöck, M. S. Dubey, C. Klütsch, S. N. Litvinchuk, U. Scheidt & N. Perrin (2008): "Mitochondrial and nuclear phylogeny of circum-Mediterranean tree frogs from the *Hyla arborea* group", *Mol. Phyl. Evol*. **49**, pp. = 1019-1024.

### Outros artigos

* Anfibios
* Anuros
* *Hyla arborea*
* *Hyla meridionalis*

### Ligazóns externas

* Catalogue of Life: 24 de setembro de 2012, *Hyla molleri* Bedriaga Arquivado 15 de marzo de 2016 en Wayback Machine. Consultada o 1 de outubro de 2012.
* *Hyla molleri* Bedriaga, 1890 en SIIT*(en inglés)*

|  |  |
| --- | --- |
| Identificadores taxonómicos | 
* Amphibiaweb: 7269
* EOL: 12112853
* GBIF: 2427580
* iNaturalist: 70646
* ITIS: 774382
* IUCN: 82493101
* NCBI: 565010
* TAXREF: 774683

 |

|  |  |
| --- | --- |
| Identificadores | 
* UMLS: C2766562

 |